Държавен вестник, бр. 26, 2025 г., стр. 65

БРОЙ  26	
Д Ъ Р Ж А В Е Н  В Е С Т Н И К 	
СТР.  65   
България от Европейския съюз по Европейския 
фонд за гарантиране на земеделието, Европей­
ския земеделски фонд за развитие на селските 
райони, Европейския фонд за морско дело и 
рибарство, Европейския фонд за рибарство и 
Европейския фонд за морско дело, рибарство и 
аквакултури, се включва в трансфера по чл. 1, 
ал. 2, раздел ІІІ, т. 1.5.
(3) В трансфера по чл. 1, ал. 2, раздел III, 
т. 1.4 се включват и средства за национално 
публично съфинансиране по Механизма за 
възстановяване и устойчивост.
Чл. 84. (1) Когато по одобрени проекти данък 
върху добавената стойност е финансиран като 
разход от разпоредители с бюджет, за частта, 
за която възниква право на приспадане на 
данъчен кредит по реда на Закона за данък 
върху добавената стойност, сумата се връща на 
разпоредителя с бюджет, който е финансирал 
разхода, от този разпоредител с бюджет, който 
е получил финансирането, в срок до края на 
месеца, следващ месеца, през който правото 
на данъчен кредит е упражнено. За невъзста­
новените в срок суми се дължи лихва за забава 
съгласно Закона за лихвите върху данъци, такси 
и други подобни държавни вземания.
(2) Вземанията по ал. 1 са публични и се 
събират по реда на Данъчно-осигурителния 
процесуален кодекс.
Чл. 85. (1) Държавен фонд „Земеделие“ 
извършва плащания за финансиране на раз­
ходи за данък върху добавената стойност на 
общини по одобрени за подпомагане проекти 
по Програмата за развитие на селските райони 
за периода 2014 – 2020 г., Програмата за морско 
дело и рибарство за периода 2014 – 2020 г., 
Стратегическия план за развитие на земедели­
ето и селските райони на Репуб­лика България 
за периода 2023 – 2027 г. и по Програмата за 
морско дело, рибарство и аквакултури за пе­
риода 2021 – 2027 г. въз основа на подадено 
от бенефициентите искане за плащане съглас­
но реда и условията за това, определени от 
изпълнителния директор на Държавен фонд 
„Земеделие“.
(2) Общините са длъжни в срок до 10 дни 
от постъпването на финансовите средства по 
ал. 1 по банковата сметка за средства от Ев­
ропейския съюз да ги преведат по сметките 
на съответния доставчик на услуга, стока или 
строителство по одобрения проект, като в същия 
срок представят пред Държавен фонд „Земеде­
лие“ доказателства за извършеното плащане в 
случаите на междинно или окончателно искане. 
При неизпълнение на задължението по изре­
чение първо общините дължат възстановяване 
на Държавен фонд „Земеделие“ на изплатените 
финансови средства заедно със законната лихва 
считано от изтичането на 10-дневния срок. В 
случаите, когато преди постъпване на средствата 
по ал. 1 общините са финансирали разходи за 
данък върху добавената стойност по сключени 
договори със съответния доставчик на услуга, 
стока или строителство по одобрения проект 
с временно свободните средства по бюджета 
на общината, ползваният бюджетен ресурс се 
възстановява с постъпилите средства по банко­
вата сметка за средства от Европейския съюз.
(3) Разход, финансиран по ал. 1, за данък, 
за който възниква право на приспадане на 
данъчен кредит по реда на Закона за данък 
върху добавената стойност, подлежи на въз­
становяване от общината на Държавен фонд 
„Земеделие“ по реда на чл. 84.
(4) В случаите, когато изплатена по одобрения 
проект безвъзмездна финансова помощ подле­
жи на възстановяване, общината възстановява 
на Държавен фонд „Земеделие“ и предоставе­
ните по ал. 1 финансови средства в размер, 
съответстващ на размера на подлежащата на 
възстановяване финансова помощ по проекта, 
заедно със законната лихва съгласно Закона за 
лихвите върху данъци, такси и други подобни 
държавни вземания.
(5) Вземанията по ал. 2, 3 и 4 са публични и 
се събират по реда на Данъчно-осигурителния 
процесуален кодекс. Вземанията по ал. 4 се 
установяват от Държавен фонд „Земеделие“, а 
за Програмата за морско дело и рибарство за 
периода 2014 – 2020 г. и Програмата за мор­
ско дело, рибарство и аквакултури за периода 
2021 – 2027 г. – от управляващия орган, с акта, 
с който по основание и размер се определя 
размерът на подлежащата на възстановяване 
финансова помощ по проекта.
Чл. 86. Управляващите органи на оператив­
ните програми служебно отписват вземанията по 
определените финансови корекции за разходи, 
както и по надплатени, недължимо платени 
или неправомерно получени или неправо­
мерно усвоени суми за вече верифицирани и 
изплатени от Управляващите органи разходи, 
извършени в рамките на национални програми 
за компенсиране на небитовите крайни кли­
енти на електрическа енергия по договорите 
за безвъзмездна финансова помощ, сключени 
с Фонд „Сигурност на електроенергийната 
система“ през програмен период 2014 – 2020 г. 
Вземанията се отписват след влизането в сила 
на решенията на управляващите органи, ведно 
с дължимите лихви, ако е приложимо.
Чл. 87. Неусвоените средства към 31 де­
кември 2024 г. по бюджетите на общините 
от трансфери за компенсиране на разходите 
в изпълнение на чл. 283, ал. 12 от Закона за 
предучилищното и училищното образование 
може да се разходват през 2025 г. за същата 
цел, като при остатък – той се възстановява в 
държавния бюджет в срок до 19 декември 2025 г.
Чл. 88. Неусвоените към 31 декември 2024 г. 
средства по бюджетите на общините от транс­
фери за други целеви разходи, постъпили 
към 31 декември 2023 г. на основание актове 
на Министерския съвет, се възстановяват в 
централния бюджет не по-късно от 30 април 
2025 г., с изключение на обекти, за които 
към 31 декември 2024 г. е сключен договор с 
изпълнител.